**PROGRAMUL OPERAȚIONAL CAPITAL UMAN – PROGRAMUL OPERAȚIONAL REGIONAL**

**DEZVOLTARE LOCALĂ PLASATĂ SUB RESPONSABILITATEA COMUNITĂȚII**

**GHIDUL SPECIFIC**

**privind depunerea și selecția Strategiilor de Dezvoltare Locală**

**Etapa a II-a mecanismului DLRC**

Cuprins

[**1. Introducere** 3](#_Toc485991234)

[ Instrumentul DLRC pentru orașele României 3](#_Toc485991235)

[ Etapele Mecanismului DLRC 4](#_Toc485991236)

[**2. Demersuri obligatorii la nivelul parteneriatului/GAL în vederea depunerii SDL** 5](#_Toc485991237)

[**3. Depunerea și selecția strategiilor DLRC** 7](#_Toc485991238)

[ Alocarea financiară pentru sesiunea de selecție a SDL-urilor 7](#_Toc485991239)

[ Sesiunea de depunere a SDL 7](#_Toc485991240)

[ Verificarea conformității și a eligibilității SDL 8](#_Toc485991241)

[ Evaluarea Strategică și Operațională a SDL 9](#_Toc485991242)

[ Selecția SDL pentru finanțare 10](#_Toc485991243)

# Introducere

# Instrumentul DLRC pentru orașele României

***Dezvoltarea locală plasată sub responsabilitatea comunităţii*** (DLRC) este un instrument pentru promovarea dezvoltării integrate şi implicării comunităţilor în dezvoltarea locală prin formarea unui parteneriat local. Parteneriatul local are rolul de a elabora și de a implementa o strategie de dezvoltare locală integrată, beneficiind de finanțare pe termen lung, și deținând puterea de decizie cu privire la modul în care sunt cheltuite fondurile.

DLRC se axează pe anumite zone subregionale, fiind plasată sub responsabilitatea grupurilor de acțiune locală (GAL) și realizată prin strategii de dezvoltare locală (SDL) cu caracter integrat și multisectorial.

Abordarea DLRC ține cont de necesitățile și potențialul local, pune accent pe cooperare și colaborarea în rețea și include elemente inovatoare în context local, prin schimbarile pe care le generează la nivelul comunității.

În România, aplicarea instrumentului DLRC în mediul urban, la nivelul orașelor/municipiilor cu peste 20.000 locuitori, este orientată către acele orașe în care sunt identificate zone marginalizate, adică zone cu populație aflată în risc de excluziune socială, astfel încât prin Strategiile de Dezvoltare Locală dedicate acestor zone să se implementeze măsuri care să diminueze acțiunea factorilor ce generează sărăcie și excluziune socială.

Conform studiului „Elaborarea strategiilor de integrare a comunităților urbane marginalizate – Atlasul zonelor urbane marginalizate din România”, elaborat de Banca Mondială, **zonele urbane marginalizate** (ZUM) pot fi:

1.zone de tip ghetou cu blocuri;

2.zone de tip ghetou în foste colonii de muncitori;

3.zone de tip mahala cu case;

4.zone de tip mahala cu locuințe improvizate;

5.zone de locuințe sociale modernizate;

6.zone de locuințe sociale sau clădiri ocupate abuziv în zone istorice.

Tipurile de zone urbane marginalizate enumerate mai sus se întâlnesc în toate regiunile de dezvoltare a României, inclusiv în regiunea mai dezvoltată, respectiv București-Ilfov. Astfel, investițiile realizate prin intermediul DLRC răspund nevoilor comunităților urbane marginalizate de la nivelul tuturor regiunilor României.

Principalele nevoi adresate prin intermediul DLRC la nivel urban sunt atât de ordin infrastructural cât și nevoi ce vizează furnizarea de servicii, respectiv:

* accesul redus sau lipsa accesului la:
* condiţii decente de locuire,
* servicii medicale și sociale de calitate,
* infrastructură şi resurse educaţionale de calitate,
* ocupare şi oportunităţi de ocupare,
* un mediu ambiental și o infrastructură de utilități publice de calitate,
* slaba capacitate de inovare şi cunoaştere la nivelul zonei,
* riscul mare de excluziune socială (acest risc este rezultatul cumulului de nevoi enunțate mai sus, nu este o nevoie în sine, ci un efect) pentru grupurile defavorizate identificate în cadrul zonelor urbane marginalizate.

Aplicarea DLRC în zonele urbane are ca obiective scoaterea din sărăcie/reducerea sărăciei şi integrarea socială prin stimularea asocierii „de jos în sus” a actorilor dintr-un teritoriu care elaborează şi aplică strategii integrate şi multisectoriale de dezvoltare locală.

În acest sens, prin POCU (Axa Prioritară 5 – Dezvoltare Locală Plasată sub Responsabilitatea Comunității) și prin POR (Axa Prioritară 9 - Sprijinirea regenerării economice și sociale a comunităților defavorizate din mediul urban) se asigură alocările financiare necesare implementării strategiilor integrate de dezvoltare locală pentru orașe cu o populație de peste 20.000 de locuitori. Prin intermediul acestor programe se vor finanța doar GAL-urile constituite în mediul urban.

Proiectele POR și POCU ce vor fi propuse spre finanțare în cadrul Strategiilor DLRC vor viza investiţii complementare axate atât pe **infrastructura** (de locuire - locuinţe sociale, infrastructura socială - educaţie, sănătate, servicii sociale, amenajarea spațiului urban degradat şi/sau ale spațiilor publice urbane, etc.) cât și pe **servicii** (măsuri destinate încurajării ocupării - inclusiv prin activităţi de economie socială de inserţie și dezvoltării serviciilor socio-medicale la nivel comunitar, inclusiv implementarea unor activităţi de dezvoltare comunitară integrată - informare/consiliere/mediere etc.).

Fiecare zonă vizată de un parteneriat local (grup de acțiune locală) trebuie să îndeplinească cumulativ următoarele condiţii:

* să aibă o populaţie totală (inclusiv populaţia marginalizată) de minimum 10.000 locuitoriși maximum 150.000 de locuitori
* să facă parte dintr-un oraş cu o populaţie de peste 20.000 locuitori ;
* să fie coerente (unitare) din punct de vedere economic, social și fizic.

Teritoriul poate varia, ca formă și delimitare, de la o singură zonă dintr-un oraș (de exemplu - zonă de tip ghetou cu blocuri) la mai multe zone de acest tip. Decizia referitoare la delimitarea exactă a zonelor aparține grupurilor de acțiune locală, asigurându-se astfel respectarea condițiilor specifice și a scopurilor strategiei locale[[1]](#footnote-1).

# Etapele Mecanismului DLRC

Implementarea instrumentului DLRC la nivelul orașelor cu peste 20.000 de locuitori presupune parcurgerea următoarelor etape:

* Etapa I – Înființarea/adaptarea GAL și elaborarea SDL în conformitate cu cerințele DLRC
* Etapa II – Depunerea și selecția strategiilor DLRC
* Etapa III – Selectarea și implementarea proiectelor aferente SDL selectate

În cadrul Etapei I a mecanismului DLRC, demarată în anul 2016, la nivelul POCU au fost lansate patru apeluri de ”Sprijin pregătitor pentru elaborarea Strategiilor de Dezvoltare Locală” - orașe/ municipii cu populație de peste 20.000 locuitori AP 5/ PI 9.vi/ OS 5.1., respectiv două apeluri pentru regiunile mai putin dezvoltate și două apeluri pentru regiunea Bucuresti-Ilfov. In cadrul acestor apeluri, sprijinul financiar acordat în cadrul proiectelor vizează înființarea/adaptarea GAL și elaborarea SDL în conformitate cu cerințele DLRC.

Elaborarea SDL poate fi realizată **și fără sprijin pregătitor.** Cu toate acestea, Strategiile de Dezvoltare Locală care vor fi depuse, în etapa a II-a, vizată de prezentul ghid, vor trebui să îndeplinească toate criteriile de conformitate și eligibilitate, în acord cu Modelul Cadru SDL (Anexa1) și Criteriile de evaluare și selecție SDL (Anexa 2)

# Demersuri obligatorii la nivelul parteneriatului/GAL[[2]](#footnote-2) în vederea depunerii SDL

Pentru ca o SDL să poată fi depusă spre selecție pentru finanțare din FESI este necesară parcurgerea următoarelor acțiuni premergătoare:

* ***Înființarea noului GAL/adaptarea GAL deja înființat*** astfel încât să poată îndeplini cerințele pentru DLRC, așa cum sunt precizate în Regulamentul (UE) nr. 1303/2013 al Parlamentului European și al Consiliului (art. 33, 34):
  + Organizarea juridică a GAL în conformitate cu prevederile OG nr. 26/2000 cu privire la asociații și fundații, aprobată prin Legea nr. 246/2005 cu modificările și completările ulterioare.
  + Angajarea cel puțin a unui manager și a unui asistent administrativ pentru a asigura funcțiile de bază, precum și organizarea unui sediu funcțional;
  + Atragerea principalilor actori comunitari ca membri GAL (mobilizarea persoanelor din comunitățile marginalizate care manifestă o disponibilitate sporită în a se implica în procesul de rezolvare a problemelor comunității și a liderilor de pe teritoriul SDL, atât din zona/zonele marginalizate (ZUM), cât și din zona funcțională);
  + Alegerea Comitetului Director GAL
  + Stabilirea unei durate de existență a parteneriatului GAL cel puțin egală cu durata de implementare a SDL propuse;
  + Obținerea autorizației de la Autoritatea Națională pentru Protecția Datelor cu Caracter Personal.

Atenție! Procesul de înființare/adaptare a GAL va fi prezentat în cadrul SDL și demonstrat cu documente suport, conform cerințelor din cadrul *Anexei 1 – Model cadru SDL – Cap. 4.1. Formarea și organizarea Grupului de Acțiune Locală (GAL).*

* Realizarea unui ***Studiu de referință la nivelul teritoriului SDL*** (care să cuprindă și o bază de microdate primare, în format xls[[3]](#footnote-3)), în vederea identificării si validarii zonelor urbane marginalizate, conform criteriilor din *Atlasul Zonelor Urbane Marginalizate.*

Detalii privind Studiul de referință sunt prezentate în *Anexa 1 – Model cadru SDL – Cap. 2.2.1.*

* ***Declararea zonei*** ***urbane marginalizate / zonelor urbane marginalizate pentru care este dezvoltată strategia DLRC și stabilirea teritoriului SDL*** prin decizie a Comitetului Director al GAL[[4]](#footnote-4);

Detalii privind validarea și declararea zonei urbane marginalizate / zonelor urbane marginalizate sunt prezentate în *Anexa 1 – Model cadru SDL – Cap. 2.2.2.*

* ***Mobilizarea comunității marginalizate***:
  + Angajarea de facilitatori (specialist, ONG sau companie) pentru mobilizarea și activarea comunităților urbane marginalizate;
* ***Consultarea actorilor locali*** în vederea elaborării strategiei:
  + Organizarea de către facilitator a unor întruniri publice în ZUM selectate, cu abordarea obligatorie a următoarelor teme:

1. Delimitarea teritoriului, identificarea zonelor distincte incluse în teritoriul SDL și declararea ZUM din teritoriu, precum și elaborarea Studiului de referință;

2. Principalele rezultate ale analizei diagnostic a nevoilor, problemelor și resurselor identificate în teritoriul SDL, și specific în ZUM, pe baza datelor din Studiul de referință;

3. Identificarea soluțiilor posibile/a măsurilor necesar a fi întreprinse și organizarea unor consultări publice pe tot teritoriul SDL;

4. Prioritizarea măsurilor identificate în cadrul consultărilor publice din teritoriu, cu precădere în ZUM și

5. Decizia finală cu privire la conținutul strategiei de dezvoltare locală și la lista indicativă de intervenții.

* + Organizarea unor ședințe ale Comitetului Director (CD) GAL pe aceleași teme.

Sinteza întrunirilor publice va fi în mod obligatoriu prezentată de facilitator în ședințele CD al GAL.

La întrunirile publice desfășurate în comunitatea marginalizată, precum și la ședințele CD, GAL-ul poate invita, în calitate de observatori, reprezentanți ai ADR, precum şi ai AM/OI POCU.

* + Formarea actorilor locali în vederea îmbunătățirii competențelor în domeniile vizate de SDL/DLRC (cursuri formare/perfecționare în vederea creșterii capacității membrilor și personalului administrativ GAL de a genera procese de dezvoltare adecvate nevoilor locale, precum și pentru dezvoltarea competențelor acestora în domeniile relevante pentru nevoile de dezvoltare identificate în SDL)

# Depunerea și selecția strategiilor DLRC

# Alocarea financiară pentru sesiunea de selecție a SDL-urilor

1. ***Pentru regiunile mai puțin dezvoltate:***

Alocarea financiară totală (cofinanțarea UE + cofinanțarea națională) pentru sesiunea de selecție a SDL-urilor este de 167.345.621,78 Euro, fiind compusă din:

* finanțare POCU: 79.551.667,78 Euro, din care cofinanțarea UE din FSE este de 75.574.084,40 Euro (corespunzând unei cofinanțări UE de 95%), iar cofinanțarea națională este de 3.977.583,39 Euro (corespunzând unei cofinanțări naționale de 5%);
* finanțare POR: 87.793.954 Euro, din care cofinanțarea UE din FEDR este de 85.106.383 Euro (corespunzând unei cofinanțări UE de maximum 95% din valoarea cheltuielilor eligibile), iar cofinanțarea națională este de 2.687.571 Euro (corespunzând unei cofinanțări naționale, de la bugetul de stat, de 3% din valoarea cheltuielilor eligibile).

La nivelul proiectelor aferente SDL, contribuția beneficiarului la finanțarea nerambursabilă va reprezenta minimum 2% din valoarea cheltuielilor eligibile și, după caz, valoarea cheltuielilor neeligibile aferente proiectului;

1. ***Pentru regiunile mai dezvoltate:***

Alocarea financiară totală (cofinanțarea UE + cofinanțarea națională) pentru sesiunea de selecție a SDL-urilor este de 20.422.999,19 Euro, fiind compusă din:

* finanțare POCU: 8.839.074,19 Euro, din care cofinanțarea UE din FSE este de 7.955.166,78 euro (corespunzând unei cofinanțări UE de 90%), iar cofinanțarea națională este de 883.907,41 Euro (corespunzând unei cofinanțări naționale de10%);
* finanțare POR: 11.583.925 Euro, din care cofinanțarea UE din FEDR este de 10.638.298 Euro (corespunzând unei cofinanțări UE de maximum 90% din valoarea cheltuielilor eligibile), iar cofinanțarea națională este de 945.627 Euro (corespunzând unei cofinanțări naționale, de la bugetul de stat, de 8% din valoarea cheltuielilor eligibile)

La nivelul proiectelor aferente SDL, contribuția beneficiarului la finanțarea nerambursabilă va reprezenta minimum 2% din valoarea cheltuielilor eligibile și, după caz, valoarea cheltuielilor neeligibile aferente proiectului;

# Sesiunea de depunere a SDL

Sesiunea de depunere a SDL se va deschide în data de 14 august 2017.

Apelul este de tip competitiv, cu depunere continuă, până la data limită de 13.11.2017, ora 16.00.

Detalii privind deschiderea sesiunii de depunere a SDL vor fi publicate pe www.fonduri-ue.ro/POCU şi [www.inforegio.ro](http://www.inforegio.ro).

Strategiile DLRC, elaborate cu/fără sprijin pregătitor, se vor depune la sediul MDRAPFE– DGPSMISCSEPE - sediul din București, ………

Atenție! Nu se acceptă depunerea SDL-urilor în afara termenului precizat în anunțul privind sesiunea de depunere a SDL–urilor în vederea selecției.

Documentele vor fi depuse pe baza unei Scrisori de înaintare semnată de reprezentantul legal al GAL sau de un împuternicit al acestuia.

**Pot depune o Strategie de Dezvoltare Locală:**

• GAL-urile care au beneficiat de sprijin pregătitor în cadrul apelurilor de proiecte POCU….

• GAL-urile constituite ca asociație în baza O.G.nr.26/2000 care nu au beneficiat de sprijin pregătitor.

**Pachetul pentru depunerea SDL va cuprinde:**

* Scrisoarea de înaintare a SDL (2 exemplare);
* Actul de identitate al persoanei care depune SDL;
* Imputernicire a persoanei care depune SDL, dacă este cazul;
* Un exemplar al SDL cu anexe, pe suport hârtie, și trei exemplare a SDL cu anexe, în format electronic;
* OPIS al conținutului SDL și anexelor (cu paginație).

Un exemplar din Scrisoarea de înaintare a SDL va fi înapoiată deponentului, cu numărul de înregistrare în registrul electronic MDRAPFE - DGPSMISCSEPE.

Strategiile vor fi evaluate de către un Comitet Comun de Selecție (CCS), conform Anexei 2 – Criterii de selecție SDL.

# Verificarea conformității și a eligibilității SDL

Conformitatea administrativă și eligibilitatea financiară a SDL se verifică la nivelul Secretariatului CCS, conform Criteriilor E0.

Sistemul de verificare a conformităţii administrative şi a eligibilităţii este de tipul „DA” sau „NU”. Numai SDL-urile care au obţinut „DA” la toate criteriile din Grilele de verificare a conformităţii administrative şi a eligibilităţii sunt admise în următoarea etapă a procesului de evaluare, respectiv evaluarea studiului de referință (Criteriile E1) și a parteneriatului (Criteriile E2).

Dacă evaluatorul consideră că un document/o informaţie lipseşte și nu se poate verifica conformitatea administrativă sau nu este suficient de clară pentru a evalua eligibilitatea financiară, acesta poate solicita clarificări din partea GAL. GAL va transmite clarificările în condiţiile şi termenul limită specificate în scrisoare, dar nu mai târziu de **3 zile lucrătoare** de la transmiterea solicitării, în caz contrar decizia de aprobare/respingere a SDL urmând a fi luată numai pe baza documentelor existente.

Pentru SDL-urile elaborate cu sprijin pregătitor POCU, prin îndeplinirea criteriilor de conformitate administrativă și de eligibilitate financiară, sunt validate inclusiv cheltuielile aferente sprijinului pregătitor (Anexa 2 – Criteriile E0).

În cazul în care o SDL a fost declarată neeligibilă, cheltuielile finanțate în cadrul proiectului pentru sprijin pregătitor **nu vor fi plătite** sau, dacă au fost plătite, **vor fi recuperate în totalitate.**

SDL este declarată eligibilă pentru a intra în etapa de evaluare strategică și operațională doar dacă obține „DA” la toate criteriile E0 (de conformitate administrativă si de eligibilitate financiară / validare a sprijinului pregătitor – dacă este cazul), E1 (Evaluarea studiului de referință) și E2 (Evaluarea parteneriatului).

# Evaluarea Strategică și Operațională a SDL

Procesul de evaluare strategică și operațională presupune analiza SDL de către membrii CCS și notarea acesteia din perspectiva criteriilor E3 incluse în *Grila de evaluare.*

**Criteriile E3** sunt organizate pe două dimensiuni:

* E3A: Dimensiunea strategică și
* E3B: Dimensiunea operațională.

**Metoda de calcul a punctajului**

Pentru fiecare din cele două dimensiuni de evaluare se calculează câte o notă. În cadrul fiecărei dimensiuni, criteriile incluse dețin pondere egală. Prin urmare, nota pe dimensiune se calculează ca medie aritmetică cu două zecimale, fără rotunjire, din notele pe criteriile incluse.

|  |  |  |  |
| --- | --- | --- | --- |
| **Dimensiunile de evaluare** | **Criteriile incluse** | **Calculul notelor pe dimensiune** | **Pondere** |
| E3A: Dimensiunea strategică | 1-9 | Nota 3A = (Nota 1+ ...+ Nota 9)/9 | 50% |
| E3B: Dimensiunea operațională | 10-16 | Nota 3B = (Nota 10+ ...+ Nota 26)/7 | 50% |

Punctajul final se calculează ca medie aritmetică a celor două note pe dimensiune, conform următoarei fomule:

|  |
| --- |
| **Punctaj final = (Nota 3A+ Nota 3B) / 2** |

Punctajul poate varia între 1 și 10.

Evaluatorii pot solicita clarificări GAL-ului. Se va transmite un singur set de clarificări. GAL va transmite răspunsul la clarificări în maximum 3 zile lucrătoare de la notificare.

În stabilirea punctajului final, evaluatorii vor lua în considerare atât informațiile transmise în clarificări, cât și informațiile deja existente în SDL.

# Selecția SDL pentru finanțare

Selecția SDL se va face în ordinea descrescătoare a punctajului obținut, până la epuizarea bugetelor POR/POCU disponibile pentru implementarea proiectelor aferente SDL. Pentru finanțarea unei SDL este necesară acoperirea ambelor componente din bugetul acesteia, respectiv POR și POCU.

Totodată, pragul minim de calitate a SDL-urilor este nota 5. Nu vor fi selectate pentru finanțare SDL-uri care au obținut punctaj mai mic de 5.

Rezultatele procesului de evaluare, punctajul final obținut de fiecare SDL și selectarea SDL pentru finanțare se aprobă la nivelul CCS.

**Procedura de baraj**

În cazul unor punctaje finale egale între două sau mai multe SDL care se află la limita bugetului disponibil POR/POCU, departajarea se va face în ordinea următoarelor criterii:

(a) Primează SDL-ul care vizează un oraș care nu mai are propusă o altă SDL admisă la finanțare;

(b) Primează SDL-ul care abordează un număr mai mare de persoane aflate în risc de sărăcie sau excluziune socială din ZUM;

(c) Primează punctajul mai mare obținut la evaluarea listei indicative de intervenții din SDL (criteriul E 3–12).

**Comunicarea rezultatelor**

Participanții la evaluare vor fi notificați prin mail/fax asupra rezultatului procesului de evaluare și, dacă e cazul, asupra punctajului final obținut, a poziției obținute în ierarhia rezultatelor și a selectării sau neselectării SDL pentru finanțare.

**Contestații**

Rezultatul evaluării poate fi contestat o singură dată. În cadrul contestațiilor vor fi menționate în clar criteriile ale căror note sunt contestate.

Contestațiile pot fi depuse în scris (prin fax, e-mail, la sediul MDRAPFE) în termen de maximum x zile lucrătoare de la primirea notificării oficiale privind rezultatul evaluării și selectarea/ne-selectarea SDL pentru finanțare.

Procesul de soluţionare a contestațiilor se desfășoară la nivelul CCS. În acest sens, se va constitui o *Comisie de soluționare a contestațiilor* formată din reprezentanți ai instituțiilor membre CCS. Vor fi reevaluate doar criteriile contestate. Decizia Comisiei este definitivă.

Termenul estimativ de soluționare a contestației este de x zile lucrătoare.

Înregistrarea și elaborarea răspunsurilor către contestatari vor fi realizate de secretariatul CCS.

1. *A se vedea Capitolul 2. Identificarea teritoriului vizat de Strategia de Dezvoltare Locală prin abordarea DLRC din cadrul Anexei 1 – Model cadru SDL* [↑](#footnote-ref-1)
2. Cerinţele se aplică atât în cazul accesării sprijinului pregatitor, cât și în cazul elaborării/adaptării SDL cu resurse proprii [↑](#footnote-ref-2)
3. Baza de microdate primare va cuprinde centralizarea rezultatelor instrumentelor de cercetare aplicate în cadrul studiului de referință. [↑](#footnote-ref-3)
4. Delimitarea ZUM și a teritoriului SDL se face la nivel de străzi și număr, pe baza Studiului de referință [↑](#footnote-ref-4)